钦定古今图书集成/明伦汇编/官常典/第201卷 > 李敬元
## 钦定古今图书集成/明伦汇编/官常典/第201卷 > 李敬元

按《唐书》本传：“敬元，亳州谯人。该览群籍，尤善于礼。高
宗在东宫，马周荐其材，召入崇贤馆侍读，假中秘书
读之。为人峻整，然造请不惮寒暑。许敬宗颇荐延之。
历西台舍人，弘文馆学士，迁右肃机，检校太子右中
护，拜西台侍郎，同东西台三品，兼检校司列少常伯。
时员外郎张仁袆有敏才，敬元委以曹事，仁袆为造”
《姓历》、状式、铨簿，钳键周密，病心大劳死。敬元因其法，
衡综有序。自永徽后，选员寖多，惟敬元居职有能称。
性彊记，虽官万员，遇诸道，未尝忘姓氏。有来诉者，口
谕书判参舛，及殿累本末，无少缪，天下伏其明。杭州
参军徐太元哀其僚张惠以赃抵罪，而惠母老，乃诣
狱自言与惠偕受，薄其罪，惠得不死，太元坐免官十
年。敬元廉知之，擢为郑州司功参军，后至秘书少监。
申王师以德行闻，其鉴拔率若此。咸亨二年，转中书
侍郎，又改吏部，兼太子右庶子、同中书门下三品，监
修国史，进吏部尚书。居选部久，人多附向。凡三娶，皆山东旧族，又与赵李氏合谱，故台省要职，多族属姻
家，高宗知之，不能善也。仪凤元年，拜中书令，封赵国
公。刘仁轨西讨吐蕃，有所建请，敬元数持异，由是有
隙。因奏河西镇守，非敬元不可。敬元辞以非将帅才，
且仁轨逞憾，故彊臣以不能。帝厌之，因曰：“仁轨若须
朕，朕且行，卿安得辞？”乃拜洮河道大总管，兼镇抚大
使，检校鄯州都督，统兵十八万代仁轨。与吐蕃将《论
钦陵》战，青海使刘审礼为先锋鏖虏，敬元按军自如。
审礼战殁，尚《首鼠》不进，乃顿承风岭，又阻沟淖莫能
前，贼屯高压其营，偏将黑齿常之率死士夜击贼，敬
元始得至鄯州，又战湟川，遂大败。数称疾，求罢归，许
之。既入见，不引谢，即还府视事。帝察实不病，贬衡州
刺史。久之，迁扬州长史，卒官。赠兖州都督，谥曰“文宪。”
撰次《礼论》及它书数十百篇。二子：思冲、守一。思冲，神
龙初，历工部侍郎、左羽林军将军，从节愍太子诛武
三思，见杀，籍其家。守一，郫令。孙绅，别有传。

敬元弟元素，为武德令。刺史李文暕横调民黄金造
《常满尊》以献，官属无敢谏，元素固争，文暕为少损，更
以私财助之。延载初，繇文昌左丞迁凤阁侍郎、同凤
阁鸾台平章事。为武懿宗所构，与綦连耀等同诛。神
龙中，追洗其辜。